Mit jelent számomra a matematika?

A kérdés könnyű, a válasz már kevésbé. Ahhoz, hogy el tudjam dönteni mit jelent számomra, tisztáznom kell mi is a matematika. Szerintem a matematika nem más, mint minden ahol számok vagy számlálás van. S mivel a számok mindenhol jelen vannak, a közlekedéstől kezdve a fizikán át a biológiáig, nyugodtan mondhatom, hogy az egész mindenség a matematika. Pontosabban az egész mindenség leírását segíti a matematika. A matematika nem más, mint egy eszköz, ami jó kezekben hasznot hajt, rossz kezekben fegyver.

Mit jelent számomra a matematika? A matematika mibenléte már kisiskolás koromban megmozgatta a fantáziám, és emlékszem, hogy csak nevetni tudtam olykor a megrökönyödöttségtől vagy kínomban azon, hogy mennyi felfoghatatlan vagy annak tűnő képletben, logikában, természeti jelenségben rejlenek „egyszerű” számok. Akkor az egyszerű alapok ismeretében csodáltam a matematikát, annak tudatában, hogy ebből az alapfokú tudásból épülnek fel az akkoriban megérthetetlennek tűnő, bonyolult összefüggések. Kb. 15 évvel később, azaz ma, amikor már mind fizikai, mind programozói, mind matematikai vagy úgy általában a természettudományok-béli tudásom akkora fejlődésen esett át, amivel már nem értetlenül vagy megrökönyödve állok egy megoldhatatlannak tűnő feladat előtt, hanem bátran belevetem magam az ötletek armadájába, felsorakoztatva minden logikus és racionális érvemet egy-egy részfeladat megoldásának keresése közben.

Szóval Mit is jelent számomra a matematika? A matematika számomra a tudást jelenti, az a megoldást egy –egy problémára, a kardot a lovag oldalán vagy a hangszert a zenész kezében. A tudás, tudásra épül, így alakul és formálódik egy ember elképzelése, látásmódja az életről, magáról a világról, az Őt körülvevő természetről. Ez segíti az emberiséget, újabb és újabb felfedezésekre, ötletekre.

Számomra a matematika az, amikor kinyitva a szemem, 3 tengelyű koordináta rendszert látok, a teret. Amikor ebben a térben, látom az épületek, tárgyak, járdák, buszok, sőt emberek él vázas modelljét, texturázatlanul, rögzített paraméterekkel, mint például magasság, mélység, szélesség, dőlésszögek, vastagság, nem szögletes felületek esetén a görbület mértékét. Amikor megelevenedik a szemem előtt a fizika a matematika eszközeinek segítségével: láthatatlan vektorok, amelyek magukban hordozzák kódolt információt arról, hogy milyen erőt közvetítenek milyen irányba; a felületek között feszülő súrlódási erőket, azt, amikor egy kötélen lógó ceruzát, miként húzza lefelé az egyértelműen az emberek életének szerves részét képező gravitációs energia, ugyanakkor eközben miként tolja felfelé a ceruza a kötelet is. Amikor elképzelem a fotonokat, ahogyan vektorokat meglovagoló számokként közlekednek a minket körülvevő levegőben, és amikor nekiütköznek valaminek, hogyan változik meg a hordozott értékük.

Hogy még mélyebbre menjek: A matematika mindenütt jelen van! Jelen van minden egyes embernek, a gondolatainak, impulzusainak mértékében, a DNS szerkezetében, a meteorológiai jelenségekben, a bolygók mozgásaiban, tulajdonságaiban. A mikro-dimenziókban, a részecskék fizikájában, a mozdulatokban, a cselekvésekben, térben, időben és a hétköznapokban.

Mindez elég elképesztően hat, pláne akkor, ha belegondolunk, hogy egy pontból indult ki minden: pontokból épül fel az egyenes, egyenesekből a sík, síkokból a tér. A tér pedig otthont ad mindennek, amit el tudunk képzelni, és fel tudunk fogni az elménkkel.

Utolsó gondolatom, a már leírtak tükrében írom: a biztos vagy biztosnak mondható dolgok matematikával leírhatóak, mint ahogy ezt próbáltam megragadni eme iromány túlnyomó részében. De vajon a véletlen mennyire matematika? Véleményem szerint teljes mértékben, ugyanis matematika több, holmi szavakkal leírható dolgoknál, sőt több mint holmi emberi elmével elgondolható dolgok halmaza.

A kérdésre kérdés hibájába esve: képzeljük el a teljes, befolyásolhatatlan randomot, véletlenszerűséget. Tegyük fel hogy, egy négyzeten állunk, és csupán ez a random mondja meg, hogy amikor előre vagy hátra lépünk hova kerülünk. Meg tudhatnánk e valaha, hogy ha egyet előre lépnénk, majd egyet hátra visszakerülnénk-e a kiindulási négyzetünkre?